L 174/40
FI
Euroopan unionin virallinen lehti
7.7.2023
5.2.
Kestävyysluokitusjärjestelmä siirtymätyökaluna
Kestävyysluokitusjärjestelmässä määritellään ympäristön kannalta kestäviä taloudellisia toimintoja eikä yrityksiä, minkä ansiosta yritykset voivat toteuttaa siirtymänsä siten, että ne lisäävät asteittain ympäristön kannalta kestävien toimintojensa osuutta.
Kaaviossa 5 havainnollistetaan, miten yritys voi toteuttaa asteittaisen siirtymän toiminnoissaan, tässä tapauksessa tehtaissa harjoitetuissa toiminnoissa, ja investoida niiden parantamiseen, jotta vihreiden toimintojen osuus lisääntyy tulevaisuudessa.
Toimintaperusteiset siirtymäsuunnitelmat voivat olla keskeinen osa yritystason siirtymästrategiaa.
5.3.
Vaihtoehdot kestävyysluokitusjärjestelmän käyttämiselle siirtymärahoitustarpeiden määrittämisessä
Yritykset voivat käyttää kestävyysluokitusjärjestelmää määrittääkseen siirtymärahoitustarpeensa toimintatasolla.
Luokitusjärjestelmässä ei määrätä aikataulusta, johon mennessä yrityksen olisi saatettava toimintansa kriteerien mukaiseksi.
Sen sijaan siinä annetaan markkinatoimijoille mahdollisuus käyttää joustavasti omien tieteeseen perustuvien siirtymäpolkujensa aikatauluja.
Yritykset voivat viitata luokitusjärjestelmän kriteereihin ilmasto- ja ympäristötavoitteita asettaessaan, ja jos nämä tavoitteet ovat yhdenmukaisia siirtymän kanssa ja niiden saavuttaminen on uskottavaa, ne voivat hankkia siirtymärahoitusta niiden toteuttamista varten.
Kaaviossa 6 havainnollistetaan, miten kestävyysluokitusjärjestelmää voidaan käyttää tähän tarkoitukseen, ja esitetään vaihtoehtoja, joita voidaan harkita tietyssä järjestyksessä siten, että kaikkein kunnianhimoisempien vaihtoehtojen toteutettavuutta tarkastellaan ensin.